I forholdet mellom deg og skattemyndighetene er det du selv som har ansvaret for at opplysningene du gir i skattemeldingen er riktige.
Det innebærer at du som hovedregel har ansvaret for feil, uansett om du har fått hjelp til skattemeldingen av andre personer, et dataprogram eller annet.
Derfor anbefaler jeg at du tar stikkprøver og kontroll av automatiske beregninger av f.eks. gevinster og tap ved trading av kryptovaluta.
Hvis skattemeldingen blir feil på grunn av åpenbare regne- eller skrivefeil kan ikke Skatteetaten ilegge deg tilleggsskatt.
For at en regne- eller skrivefeil skal være åpenbar, må den være så lett å se at en saksbehandler hos skattemyndighetene ikke kan unngå å oppdage den når han eller hun behandler meldingen med alminnelig nøyaktighet.
Det er avgjørende at det lett kan konstateres at noe er feil, og det skal derfor mye til for at skattemyndighetene vil anse en regne- eller skrivefeil som åpenbar.
Skatteetaten kan heller ikke ilegge deg tilleggsskatt  når det foreligger «unnskyldelige forhold» hos deg. At du ikke setter deg inn i relevant regelverk er som utgangspunkt ikke unnskyldelige forhold.
Regnskapsfeil av teknisk art som ikke kvalifiserer som «åpenbare regne og skrivefeil», men som likevel kan inntreffe ubevisst uten at skattepliktig eller dennes medhjelper kan lastes for det, kan etter omstendighetene bli ansett som et unnskyldelig forhold.
Jo mer profesjonell og ressursfull du er,  jo høyere krav vil skattemyndighetene stille til deg.
Uansett er det lurt å ha så grundige og betryggende kvalitetssikringsrutiner du kan rundt hvordan du kommer fram til opplysningene du gir i skattemeldingen.